Pascal Lissouba

Pascal Lissouba (15. november 1931 Tsinguidi – 24. august 2020 Perpignan) oli Kongo Vabariigi poliitik, professor ja president aastatel 1992–1997. Ta on tuntud kui esimene Kongo demokraatlikult valitud president. Lissouba sündis Prantsusmaa asualaks olnud Edela-Kongos Tsinguidis 15. novembril 1931. Ta õppis põllumajandusinseneriks ja omandas Prantsusmaal 1958. aastal doktorikraadi loodusteadustes. Kongo iseseisvumise järel 1960. aastal sai Lissouba Kongo esimeseks põllumajandusministriks, kus püsis kuni esimese Kongo presidendi Fulbert Youlou tagasiastumiseni 1963. aastal. Järgmise presidendi Alphonse Massamba Débat'i võimu ajal oli Lissouba aastatel 1963–1966 Kongo peaminister. 1991. aastal kõigi poliitiliste grupeeringute osavõtul toimunud rahvuskongressil legaliseeriti kõigi poliitiliste rühmituste tegevus ja otsustati üle minna mitmeparteilisele riikliku elu korraldusele. Lissouba rajas veel samal aastal uue erakonna Panaafrika Liit Sotsiaalse Demokraatia Eest (UPADS). 16. augustil toimunud 1992. aasta presidendivalimistel konkureeris Lissouba endise Kongo autokraatliku juhi Denis Sassou-Nguesso vastu ja osutus presidentiks valituks. Sassou-Nguesso juhitud opositsioon ei jäänud siiski valimistulemustega rahule ja vaidlustas neid avalikult. 1993–1994 toimusid mitmed kokkupõrked opositsiooni ja presidenti toetavate relvastatud jõukude vahel. 1997. aasta 27. juulil pidid toimuma uued presidendivalimised, kuid Lissouba käskis enne valimisi opositsioonitegelaste relvagrupeeringutel relvitustuda. Opositsiooni relvarühmitused ei allunud käsule ja hakkasid vastu, mis vallandas teise Kongo Vabariigi kodusõja. Lissouba sunniti 1997. aasta augustis lõppema pidanud presidendi volitused loovutama pärast kodusõja kaotamist 15. oktoobril 1997. Kümme päeva hiljem haaras võimu taas Sassou-Nguesso. Lissouba sunniti eksiili ja 2001. aastal mõistis Kongo Vabariigi Ülemkohus Lissouba in absentia 30 aastaks sunnitööle süüdistatuna riigireetmises. Lissouba elas ülejäänud eluaastad eksiilis Libreville'is, Burkina Fasos, Londonis ja 2004. aastast Prantsusmaal. Esimesed aastad esitles Lissouba end kodumaalt välja tõrjutud põhiseadusliku presidendina, kuid loobus sellest hiljem. Prantsusmaal asus Lissouba elama Perpignanis ning viimased eluaastad veetis ta seal. Enne surma vaevas Lissoubat ka Alzheimeri tõbi. Ta maeti Perpignani 31. augustil 2020. Lissouba oli kaks korda abielus ja tal on 11 last; ta oli ka parlamendiliikme Jérémie Lissouba isa. "Congo-Brazzaville : décès de l'ex-président Pascal Lissouba". TV5Monde. 24.08.2020. Arora, Sumit (26.08.2020). "Former Congo President Pascal Lissouba passes away". Adda24/7. "Congo's former president Pascal Lissouba dies at 88". APAnews. 24.08.2020. Ladva, Vello (14.06.1997). "Kodusõda ka väiksemas Kongos". Sõnumileht. Lk 12. "Last tribute was paid to former Congolese president, Pascal Lissouba in France". MedaFrica. 01.09.2020. Boechat, Geraldine (25.08.2020). "Congo: Death in France of former President Pascal Lissouba". MedaFrica. Iranzi, Fabrice (24.08.2020). "Former Congolese President Pascal Lissouba passed away at 88 in France". RegionWeek. Originaali arhiivikoopia seisuga 24.08.2020. Vaadatud 3.06.2023.